*Watsonia meriana*, un exemplo de apomixe.
En bioloxía e xenética, a **liña xerminal** dun organismo multicelular é a poboación de células corporais que se diferencian ou son segregadas no proceso usual de reprodución e poden transmitir o seu material xenético á proxenie. As células da liña xerminal deromínanse células xerminais. Por exemplo, nos animais as células xerminais son os gametos como os espermatozoides e óvulos e as células das que derivan. Por tanto, son células xerminais os gametocitos (ovocito, espermatocito), que producen os gametos, e as que producen os gametocitos, chamadas gametogonias (espermatogonia, ovogonia). Nos organismos con reprodución sexual, as células que non forman parte da liña xerminal denomínanse células somáticas.

Como norma xeral o modo de transmitir o material xenético é un proceso de *reprodución sexual*; tipicamente é un proceso que inclúe cambios sistemáticos no material xenético, que se orixinan durante a recombinación, meiose e fecundación ou singamia por exemplo. Porén, hai moitas excepcións, como varias formas de apomixe, autogamia, automixe, clonación, ou partenoxénese.

As mutacións, recombinacións ou outros cambios xenéticos na liña xerminal poden transmitirse á descendencia, mentres que os cambios nas células somáticas non. Isto non se ten que aplicar a organismos que se reproducen somaticamente, como as esponxas e moitas plantas. Por exemplo, moitas variedades de *Citrus*, de Rosaceae e dalgunhas Asteraceae, como *Taraxacum* producen sementes por apomixe cando células somáticas diploides desprazan o óvulo ou o embrión en fases temperás.

O termo *liña xerminal* pode utilizarse tamén para indicar a liñaxe de células ao longo de moitas xeracións de individuos, por exemplo, a liña xerminal que liga calquera individuo co seu hipotético último antepasado universal, do cal descenden todos.

Notas
-----

1. ↑  Pieter Dirk Nieuwkoop; Lien A. Sutasurya (1979). *Primordial Germ Cells in the Chordates: Embryogenesis and Phylogenesis*. CUP Archive. ISBN 978-0-521-22303-4.
2. 1 2  Nikolas Zagris; Anne Marie Duprat; Antony Durston (30 November 1995). *Organization of the Early Vertebrate Embryo*. Springer. pp. 2–. ISBN 978-0-306-45132-4.
3. ↑  Juan J. Tarin; Antonio Cano (14 September 2000). *Fertilization in Protozoa and Metazoan Animals: Cellular and Molecular Aspects*. Springer. ISBN 978-3-540-67093-3.
4. ↑  Andrew Lowe; Stephen Harris; Paul Ashton (1 April 2009). *Ecological Genetics: Design, Analysis, and Application*. John Wiley & Sons. pp. 108–. ISBN 978-1-4443-1121-1.
5. ↑  C.Michael Hogan. 2010. *Mutation*. ed. E.Monosson and C.J.Cleveland. Encyclopedia of Earth. National Council for Science and the Environment. Washington DC
6. ↑  Brusca, Richard C.; Brusca, Gary J. (1990). *Invertebrates*. Sunderland: Sinauer Associates. ISBN 0878930981.
7. ↑  Akira Wakana and Shunpei Uemoto. Adventive Embryogenesis in Citrus (Rutaceae). II. Postfertilization Development. American Journal of Botany Vol. 75, No. 7 (Jul. 1988), pp. 1033-1047 Published by: Botanical Society of America Article Stable URL:
8. ↑  K V Ed Peter (5 February 2009). *Basics Of Horticulture*. New India Publishing. pp. 9–. ISBN 978-81-89422-55-4.

|  |  |
| --- | --- |
| Control de autoridades | 
* Wd: Q1139164
* GND: 4030158-8
* LCCN: sh85054322
* MAG: 109825262

 |